Carpe Noctem - Nuus uit die nagkantoor - B L O O T S
Carpe Noctem bied op 17 November 2012 sy eerste jaareindfunksie aan in die hAp-Huis in Capital Park, Pretoria. Die geleentheid word 'n week later op 24 November 2012 herhaal in die Breytenbachsentrum in Wellington vir die Kaapse lede van die groep. Die geleentheid sal ook die groep, wat baie golwe in die poësiewêreld veroorsaak het in 2012, se eerste verjaardagviering wees.
Tydens hierdie spoggeleentheid word daar verskeie toekennings gemaak aan digters en aspirant-digters wat besonderse werk gedurende 2012 op die groep se Facebookblad geplaas het. Dit sluit die volgende toekennings in:
Vriende van Carpe Noctem ('n toekenning aan 'n bekende uit die poësiewêreld wie se ondersteuning en meelewing aan die groep erken word).
Redaksielid van die jaar ('n toekenning aan 'n redaksielid van Carpe Carpe Noctem wie se deelname 'n besonderse bydrae gemaak het aan die beeld van die groep).
Lid van die jaar ('n toekenning aan die lid wie se deelname die grootste bydrae gemaak het tot meelewing en die beeld van die groep).
Digter wat die meeste verbeter het die afgelope jaar.
Mees veelsydige digter.
Algehele wenner: Erotika.
Algehele wenner: Religieus.
Algehele wenner: Groen kategorie.
Algehele wenner: Sosiale kommentaar.
Gedig van die jaar.
Digter van die jaar.
As 'n verdere bonus, word die debuutalbum van die immergewilde Eva Mouw, die Nederlandstalige sangeres en gewilde Carpe Noctem-lid, tydens die geleentheid geloods.
Die CD is in baie opsigte 'n besonderse mylpaal. Dit bestaan uit toonsettings van Afrikaanse gedigte van beide lede van Carpe Noctem en ander gewilde Afrikaanse gedigte. Eva Mouw het die afgelope jaar hierdie toonsettings op Carpe Noctem se Facebookblad geplaas. Die aanvraag na haar werk het sodanig geraak dat dat Carpe Noctem se redaksie besluit het om die werk saam te voeg in 'n CD wat poësieliefhebbers en ernstige luisteraars van musiek sal laat snak van lekkerkry.
Ek stel ook graag twee eksemplare van die CD, getiteld "Carpe Noctem Volume Een: Sola Scirptura" beskikbaar vir 'n kompetisie by Bloots.
Daar is drie vrae: (1) Watter gedig en digter het die 2012 Carpe Noctemprys gewen vir gedig van die jaar? (2) Watter digter is aangewys as digter van die jaar? (3) Watter digter is aangewys as nuweling van die jaar?